En una entrevista a Barça TV el Txingurri va explicar que: “Tot i que sempre he comentat que estic molt content amb els jugadors que tenim, mirarem de reforçar-nos tant com puguem durant el proper mercat d’hivern com també faran els altres equips”.

Som el club que som, hem d’estar oberts sempre a millorar, sabem que hem de competir sempre per ser els millors i de la mateixa manera que la resta de clubs es preocupen per fer millors plantilles i millors equips... doncs nosaltres també

Valverde està molt satisfet davant la imminent tornada als terrenys de joc d’Ousmane Dembélé, lesionat el 16 de setembre: “Va ser molt dur veure com un jugador que acaba d’arribar es lesiona de gravetat. Per sort ja el tenim recuperat i tornarà molt aviat”.

Ja l’hem recuperat i està entrenant amb el grup, però en aquell moment va ser un cop dur, especialment per ell, perquè és un jugador molt jove. La tensió del traspàs hauria pogut influir en la lesió

Sobre Leo Messi va dir que és un plaer poder tenir-lo a la plantilla, però que també se l’ha de cuidar: “És bo que entengui que no ho pot jugar tot i que de vegades el descans és necessari. Ell ho sap i no hi ha cap problema”.

Com que les qüestions dels canvis s’analitzen sempre després dels partits, això depèn dels resultats, de com t’hagi anat. Si un dia creus que hi ha un jugador que ha de descansar i després perds, ets un tanoca. En canvi, si el fas descansar i guanyes, ets el més llest del món. Això, en Leo i la resta de jugadors ho saben

Malgrat que ara l’equip passa per un moment molt dolç, Valverde ha reconegut que la marxa de Neymar va afectar molt l’equip i l’entorn: “És evident que la seva marxa ens va afectar i, a més, vam tenir la mala sort de començar a competir amb el Reial Madrid a la Supercopa. Un rival molt dur que ens va agafar en hores baixes”.

No negarem que va ser un moment difícil [...], més que res per la sensació que hi va haver. Vaig notar que afectava molt l’entorn, des del punt de vista negatiu. A més, vam tenir la mala sort que el primer partit que vam jugar, de Supercopa, va ser força igualat però ens vam endur un resultat molt negatiu

L’entrenador del Barça va voler posar èmfasi que, per molt que els resultats hagin acompanyat, fins ara encara no s’ha guanyat res.